**ก.อุตสาหกกรม ขึ้นดอยแม่สลอง ดึงอัตลักษณ์ชนพื้นเมือง เสริมแกร่งสู่ CIV พร้อมโชว์ศักยภาพต้นแบบไร่ชาเกินร้อย**

จ.เชียงราย 29 ตุลาคม 2561 - นายอุตตม สาวนายน รัฐมนตรีว่าการกระทรวงอุตสาหกรรม พร้อมด้วย นายสมชาย หาญหิรัญ รัฐมนตรีช่วยว่าการกระทรวงอุตสาหกรรม นายสุวินัย ต่อศิริสุข เลขานุการรัฐมนตรีว่าการกระทรวงอุตสาหกรรม รองปลัดกระทรวงอุตสาหกรรม ผู้อำนวยการสำนักงานเศรษฐกิจอุตสาหกรรม ผู้ตรวจราชการกระทรวงอุตสาหกรรม คณะผู้บริหารกระทรวงอุตสาหกรรม ร่วมด้วย นายภานุวัฒน์ ตริยางกูรศรี นายจารุพันธุ์ จารโยภาส รองอธิบดีกรมส่งเสริมอุตสาหกรรม และคณะผู้บริหารกรมส่งเสริมอุตสาหกรรม ลงพื้นที่ตรวจเยี่ยมความคืบหน้าและรับฟังการบรรยายสรุปภาพรวมของชุมชนบ้านสันติคีรี หนึ่งในชุมชนที่ได้รับการคัดเลือกและพัฒนาเป็นหมู่บ้านอุตสาหกรรมสร้างสรรค์ หรือ หมู่บ้าน CIV ของกระทรวงอุตสาหกรรม โดยมี ว่าที่ร้อยตรีกรกฎ ประเสริฐวงษ์ นายอำเภอแม่ฟ้าหลวง กล่าวต้อนรับ และนายทวี ทวีอภิรดีชนะ กำนันตำบลแม่สลองนอก​ กล่าวสรุปภาพรวมของชุมชน ณ ชุมชนบ้านสันติคีรี อ.แม่ฟ้าหลวง

“บ้านสันติคีรี” หรือ “ดอยแม่สลอง” จ.เชียงราย เป็นดินแดนแห่งความสงบสุข เรียบร้อย และสวยงาม ด้วยสภาพพื้นที่เป็นภูเขาสูงชัน สลับซับซ้อนอากาศเย็นสบายตลอดทั้งปี จึงเหมาะที่จะเป็นแหล่งผลิตพืชเมืองหนาว เช่น ชาจีน (ชาอู่หลง) บ๊วย ท้อ ผัก ผลไม้และไม้ดอกเมืองหนาว อีกทั้งยังเป็นพื้นที่ที่มีการปลูกชาที่ดีที่สุดของประเทศ เนื่องจากพื้นที่อยู่สูงกว่าระดับน้ำทะเลเฉลี่ย 1,200 เมตร นอกจากนี้ยังเป็นแหล่งท่องเที่ยวทีามีชื่อเสียงแห่งหนึ่งของจังหวัดที่นักท่องเที่ยวรู้จักในนฐานะหมู่บ้าน OTOP เพื่อการท่องเที่ยว ซึ่งมีผลิตภัณฑ์ชาที่โดดเด่น เช่น ชาอู่หลง ชาเจียวกู่หลาน ชาแดง ชามะลิ ชาอัสสัม ฯลฯ อีกทั้งยังมีความหลากหลายทางวัฒนธรรม ประเพณี วิถีชีวิต การละเล่น อาหารของชนเผ่า การชมธรรมชาติ ทัศนีย์ภาพที่เป็นภูเขาสูงสลับเมฆหมอก รวมถึงเป็นหมู่บ้านที่ดอกซากุระ หรือนางพญาเสือโคร่งเบ่งบานออกดอกในช่วงต้นเดือนมกราคมจนถึงปลายเดือนมีนาคม รวมถึงลิลลี่ ทิวลิป พร้อมทั้งมีแหล่งท่องเที่ยว อย่างพระบรมธาตุวัดสันติคีรีญาณสังวราราม พระธาตุศรีมหาโพธิ์บุญชุ่มเมืองแม่สลอง อนุสรณ์สถานทหารจีนคณะชาติ สุสานนายพลต้ว นอกจากนี้ยังมีประเพณีวัฒนธรรมชนเผ่า 7 ชนเผ่าที่มีอยู่หลากหลายแตกต่างกัน เช่น การละเล่น การแสดง การแต่งกาย ตลอดจนการดำรงชีพ ท่ามกลางบรรยากาศของผู้คนในชุมชนที่มีความรักความสามัคคีเป็นน้ำหนึ่งใจเดียวกันและเอี้ออารีต่อกัน โดยแต่ละชนเผ่าล้วนมีประวัติความเป็นมายาวนาน รวมถึงมีประวัติศาสตร์ของวีรชนชาวจีนที่เชื่อมโยงประวัติศาสตร์ชาติไทยที่น่าสนใจ รวมถึงวัฒนธรรมและวิถีความเป็นอยู่ โดยเฉพาะขั้นตอนการผลิต การชิมชา อาหารจีน และอาหารชนเผ่าที่ถ่ายทอดภูมิปัญญาจากรุ่นสู่รุ่นจนเป็นที่รู้จักแพร่หลายถึงปัจจุบัน

ชุมชนบ้านสันติคีรี ได้ขอรับการสนับสนุนศูนย์ส่งเสริมอุตสาหกรรมภาคที่ 1 และสำนักงานอุตสาหกรรมจังหวัดเชียงราย กระทรวงอุตสาหกรรม ในการส่งเสริมและพัฒนาชุมชน โดยการให้องค์ความรู้ถึงแนวทางการพัฒนาให้เป็นหมู่บ้าน CIV เพื่อเชื่อมโยงกับการท่องเที่ยวของจังหวัด การพัฒนาและแปรรูปผลิตภัณฑ์และบรรจุภัณฑ์สินค้าของชนเผ่าพื้นเมืองให้เป็นที่รู้จัก การยกระดับมาตรฐานการผลิตชาให้สามารถส่งออกต่างประเทศได้ รวมถึงการขอใบรับรองเกี่ยวกับอาหารและยา นอกจากนี้ยังมีความต้องการเข้าถึงแหล่งเงินทุน เพื่อมาพัฒนาชุมชน ตลอดจนสนับสนุนการเชื่อมโยงการรวมกลุ่มอุตสาหกรรมในชุมชนอย่างต่อเนื่อง รวมทั้งการสร้างช่องทางการตลาด E-commerce ในประเทศ และขยายช่องทางการตลาดไปยังต่างประเทศต่อไป

นอกจากนี้รัฐมนตรีว่าการกระทรวงอุตสาหกรรมและคณะยังได้ตรวจเยี่ยมผลการดำเนินงานสถานประกอบการ ณ “ไร่ชา 101” ดอยแม่สลอง ซึ่งได้รับการส่งเสริม พัฒนา และสนับสนุน จากศูนย์ส่งเสริมอุตสาหกรรมภาคที่ 1 จ.เชียงใหม่ ภายใต้โครงการการพัฒนาการรวมกลุ่มและเชื่อมโยงอุตสาหกรรม หรือ Cluster (คลัสเตอร์ชา) อีกทั้งยังได้รับคำปรึกษาแนะนำและเครื่องจักรจากศูนย์ปฏิรูปอุตสาหกรรม 4.0 หรือ ITC ในการแปรรูปผลิตชาผงในรูปแบบ 3 in 1 ตลอดจนได้รับการส่งเสริมและพัฒนาบรรจุภัณฑ์ชุดถ้วยชาและการสร้างแบรนด์สินค้าให้เป็นที่รู้จากมากขึ้น จากกลุ่มพัฒนาอุตสาหกรรมเซรามิก กรมส่งเสริมอุตสาหกรรม จ.ลำปาง ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน /ภาพข่าว